DEĊIŻJONI TAL-KUMMISSJONI
tal-5 ta' Ġunju 2008
dwar kontribut finanzjarju mill-Komunità għal miżuri kontra l-marda ta’ l-ilsien u d-dwiefer fir-Renju Unit fl-2007
(notifikata taħt id-dokument numru C(2008) 2348)
(It-test bl-Ingliż biss huwa awtentiku)
(2008/442/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar in-nefqa fil-qasam veterinarju (1), u partikolarment l-Artikoli 3(3) u 11(4) tagħha,
Billi:
(1)
Fl-2007 kien hemm tifqigħat tal-marda ta’ l-ilsien u d-dwiefer fir-Renju Unit. Il-preżenza ta’ din il-marda jirrappreżenta riskju serju għall-popolazzjoni tal-bhejjem tal-Komunità.
(2)
Għall-prevenzjoni tat-tixrid tal-marda u biex tgħin il-qerda tagħha kemm jista’ jkun malajr, il-Komunità għandha tikkontribwixxi finanzjarjament fin-nefqa eliġibbli mġarrba mill-Istat Membru skond il-miżuri li ttieħdu kontra l-marda, kif previst fid-Deċiżjoni 90/424/KEE.
(3)
Il-ħlas tal-kontribut finanzjarju tal-Komunità għall-miżuri għall-qerda tal-marda ta’ l-ilsien u d-dwiefer hu suġġett għar-regoli stipulati fir-Regolament tal-Kummissjoni (KE) Nru 349/2005 tat-28 ta’ Frar 2005 li jistabbilixxi r-regoli rigward il-finanzjament Komunitarju għall-miżuri u għall-kampanja ta’ ġlieda kontra ċertu mard ta’ l-annimali kif imsemmi fid-Deċiżjoni tal-Kunsill 90/424/KEE (2).
(4)
Fit-2 ta’ Ottubru 2007, ir-Renju Unit ippreżenta stima approssimattiva finali ta’ l-ispejjeż li ġġarrbu minħabba f’miżuri li ttieħdu biex tinqered il-marda.
(5)
L-awtoritajiet Brittaniċi ssodisfaw bis-sħiħ l-obbligi tekniċi u amministrattivi tagħhom stipulati fl-Artikolu 11(2) tad-Deċiżjoni 90/424/KEE u l-Artikolu 6 tar-Regolament (KE) Nru 349/2005.
(6)
Il-ħlas tal-kontribut finanzjarju mill-Komunità għandu jkun suġġett għall-kundizzjoni li l-azzjonijiet ippjanati fil-fatt twettqu u li l-awtoritajiet jipprovdu l-informazzjoni kollha meħtieġa fiż-żmien stipulat.
(7)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti għall-Katina Almentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Il-Kontribuzzjoni finanzjarja mill-Komunità
1. Kontribuzzjoni finanzjarja mill-Komunità tista' tingħata lir-Renju Unit għall-ispejjeż imġarrba minn dan l-Istat Membru fit-teħid tal-miżuri msemmija fl-Artikolu 11(4) taħt (a) minn (i) sa (iv) u b tad-Deċiżjoni 90/424/KEE kontra l-marda ta’ l-ilsien u d-dwiefer fl-2007.
2. Il-kontribut finanzjarju tal-Komunità għandu jirrappreżenta 60% ta’ l-infiq eliġibbli għall-finanzjament Komunitarju kif imsemmi fil-paragrafu 1. Dan jitħallas skond il-kundizzjonijiet stipulati fir-Regolament (KE) Nru 349/2005.
Artikolu 2
Arranġamenti għall-ħlas
L-ewwel porzjon ta' EUR 270 000 għandu jitħallas bħala parti mill-kontribut finanzjarju tal-Komunità stipulat fl-Artikolu 1.
Artikolu 3
Destinatarju
Din id-Deċiżjoni hija indirizzata lir-Renju Unit tal-Gran Brittanja u l-Irlanda ta' Fuq.
Magħmula fi Brussell, 5 ta’ Ġunju 2008.